Jesus, dødens overvinder
Jesus, dødens overvinder,
du, hvis ord er liv og ånd,
stat os bi mod livets fjender,
fri os ud af deres hånd!
Højlig til den helt vi trænge,
som kan dødens lænker sprænge.

Jesus, ja, vi tro og håbe,
selv i dødens skyggedal,
at du hører, før vi råbe,
svarer, før vi bede: Tal!
blev, til liv for mange døde,
de opstandnes førstegrøde.

Ja, vi tro, men tvivl sig klæber
som en øgle til vor tro,
døden spiller os på læber,
hvor vi mellem skygger bo,
håbet er, som mat det glimter,
når bag sky vi månen skimter.

O, lad troen sig nedsænke
dybt i Jordans rene flod!
Lad os ej med Naman tænke,
hver en strøm er lige god;
lad ej Fjenden os indskyde,
lidt det er dit ord at lyde!

Jesus, ja, du vil jo være
i os herlighedens håb,
fødes, til Gud Faders ære,
hos os i vor barnedåb,
vokse i os alle sammen
over sky med fryd og gammen.

 N.F.S. Grundtvig forfatter
 Johann Crüger komponist
 Knud Jeppesen komponist
 Johann Balthasar König komponist
 Leif Kayser komponist
 Heinrich von Nutzhorn komponist
 Salmer
1834